[{"text_idx": "#000000", "text": "Nova generacio de trejnistoj en Esperantujo"}, {"text_idx": "#000001", "text": "Pasintmonate okazis en Moissac la trejnado \u201cTrejnu Novajn Trejnistojn\u201d (TNT), organizita de la landa sekcio JEFO (Junulara Esperanta Franca Organizo) kaj financita de Konsilio de Eu\u0306ropo. Nova generacio de trejnistoj estas preta por alfronti novajn defiojn!"}, {"text_idx": "#000003", "text": "\u201cTuj komence de la mandato, vidante la mankon da trejnistoj en nia movado, mi komencis cerbumi pri eblecoj organizi trejnadon por novaj trejnistoj. La solvon trovis nia subvencipetisto kaj eksterrilatisto Spyros Papadatos: ni subvencipetu c\u0302e KdE! Ni tion faris nome de la landa sekcio JEFO, de kiu mi ig\u0302is prezidanto c\u0302i jare. Mi agadas por sia revivigo de pluraj monatoj kaj c\u0302ar mi decidis mem organizi la eventon, havis sencon tion fari proksime al c\u0302e mi, en la bela urbo de Moissac. Pro sufic\u0302e malgranda bug\u0302eto kaj malmulte da tempo por tion fari, la organizado estis iom defia sed la evento fine tre bona kaj mi fieras je la organizado de la evento kiu alportis la 5an generacion da trejnistoj al nia movado!"}, {"text_idx": "#000004", "text": "Mi elektis kvar TEJO-trejnistojn en mia teamo: estis granda plezuro kunlabori kun Le\u0301on Kamenicky\u0301, Sara Spano\u0300, Szabolcs Szilva kaj Sas\u0302a Kovyazina. Miksante teorion kaj praktikon, ili kun profesieco, bonhumoro kaj pacienco akompanis la partoprenantoj al kreado de siaj propraj unuaj trejnadoj."}, {"text_idx": "#000005", "text": "Mi forte opinias ke indas investi tempon kaj energion en la kreskigo de la TEJO-trejnistaro. Despli da bonaj trejnistoj havas la movado, despli da kvalitaj trejnadoj! La komisionoj pri Aktivula Trejnado kaj pri Projektoj/Subvencioj kunlaboras por proponi regulajn trejnadojn kiuj ne nur helpas al pluevoluigo de niaj aktivuloj sed alportas ankau\u0306 valoron kaj plian utilon al la TEJO-membrig\u0302o."}, {"text_idx": "#000006", "text": "Mi g\u0302ojas ke TEJO proponas aliron per Esperanto al trejnadoj kie akiri novajn konojn kaj kompetencojn valorigindaj ankau\u0306 en sia propra profesia vivo! Aldone, menciindas ke trejnistoj kiuj trejnas en projektoj subvencitaj de KdE au\u0306 Erasmus+ ricevas plej ofte honorarion por sia laboro.\u201d"}, {"text_idx": "#000008", "text": "\u201cPri mia sperto en TnT mi aparte s\u0302atis la fakton, ke ni ankau\u0306 havis la oportunon apliki c\u0302ion, kion ni lernis dum semajno, liverante nian propran trejnadeton: ni devis efike kunlabori kun la aliaj kolegoj, filtri kaj arang\u0302i serc\u0302atajn informojn pri diversaj temoj, ekzerci nian kreemon por elpensi atentokaptajn kaj partoprenigajn aktivaj\u0302ojn, kaj ekzerci publikan paroladon aplikante c\u0302iun lernitan teknikon pri voc\u0302regado, gestado kaj korpa pozo."}, {"text_idx": "#000009", "text": "TnT estis iniciato kiu sendube elmontris al ni, ke ankau\u0306 en Esperantujo kaj pere de Esperanto oni povas akiri konkretajn kapablojn utilajn en pluraj flankoj de la vivo, kreski kiel persono kaj spertig\u0302i. Danke al bonfaro de organizintoj kaj trejnistoj, dum tiuj bonetosaj tagoj en belega regiono mi vere sentis grandan evoluon en mi rilate al trejnistaj kapabloj."}, {"text_idx": "#000010", "text": "Mi antau\u0306g\u0302uas trejni en Esperantujo kune kun c\u0302armaj kaj energiaj homoj!\u201d"}, {"text_idx": "#000011", "text": "Artikolo de Ine\u0300s Kahin, fotoj de partoprenantoj de la trejnado"}, {"text_idx": "#000014", "text": "Saluton, mi s\u0302atus kontakti Ine\u0300s por kune organizi semajnfinon... Dankon"}, {"text_idx": "#000015", "text": "Leave a Comment or Cancel reply"}, {"text_idx": "#000016", "text": "Your email address will not be published. Required fields are marked *"}, {"text_idx": "#000017", "text": "\u0647\u0630\u0627 \u0627\u0644\u0645\u0648\u0642\u0639 \u064a\u0633\u062a\u062e\u062f\u0645 Akismet \u0644\u0644\u062d\u062f\u0651 \u0645\u0646 \u0627\u0644\u062a\u0639\u0644\u064a\u0642\u0627\u062a \u0627\u0644\u0645\u0632\u0639\u062c\u0629 \u0648\u0627\u0644\u063a\u064a\u0631 \u0645\u0631\u063a\u0648\u0628\u0629. \u062a\u0639\u0631\u0651\u0641 \u0639\u0644\u0649 \u0643\u064a\u0641\u064a\u0629 \u0645\u0639\u0627\u0644\u062c\u0629 \u0628\u064a\u0627\u0646\u0627\u062a \u062a\u0639\u0644\u064a\u0642\u0643."}]